Ouers vra gebede vir kritieke Pta-skoolseun ná leeuaanval | Maroela Media
"Bid en wag … Dit is al wat ons nou kan doen."
Dit is die woorde van Herman Prinsloo (47), 'n sakeman van Centurion, wie se seun, Kristian (11), Saterdag deur 'n driejarige leeumannetjie in Lephalale (Ellisras) in Limpopo aangeval is.
Herman en sy vrou, Adri (47), is sedert Saterdag langs hul enigste kind se bed in die waakeenheid van die Muelmed-hospitaal in Arcadia, Pretoria, waar hy in 'n kritieke toestand is. Marie Strydom (75), Adri se ma wat Kristian se lewe gered het, staan hulle by.
Kristian, 'n graad 6-leerder aan die Laerskool Louis Leipoldt, het oudergewoonte dié skoolvakansie by Strydom in Lephalale gaan kuier waar die tragedie hom afgespeel het. Marie woon die afgelope vyf jaar daar in haar eie huis op 'n landgoed op die oewers van die Mogolrivier. Die landgoed behoort aan haar boesemvriende, Cor en Alet Vos. Die Vos-egpaar het drie leeus wat hulle daar aanhou en waarvoor hulle permitte het. Die leeus is met die hand grootgemaak, is gewoond aan mense en word in hokke aangehou.
"Die leeu het Saterdagoggend op een of ander manier in my skoonma se huis opgeëindig. Ons weet nie regtig hoe nie. Cor-hulle is baie veiligheidsbewus en laat weet altyd as hulle af en toe die leeus oopmaak om rond te loop. Selfs dan bly die leeus aan hul gedeelte van die landgoed, want dit is waar hulle gevoer en bederf word. Kristian was ook al menigmaal daar en die leeus was nog nooit vir hom 'n bedreiging nie."
Prinsloo sê die leeu het sy skoonma en Kristian onverhoeds in die kombuis betrap. "My skoonma het vir Kristian gesê om in die kamer te gaan skuil. Hy het gehardloop, waarna die leeu hom van agter af gegryp en aan die nek beetgekry het."
Strydom en die Vos-egpaar het omstreeks 12:00 met Kristian na die Mediclinic Lephalale gehaas waar hy 'n operasie ondergaan het om sy wond te heg. Hy is omstreeks 20:00 met 'n helikopter na Muelmed gebring.
"Sy toestand is tans baie kritiek. Die grootste kommer is dat hy swelling op die brein opgedoen het. Twee van sy nekwerwels is ook ontwrig. Die dokters kan nie nou al 'n operasie uitvoer om die swelling of nekwerwels te herstel nie. Hy is nou op medikasie en ons kan net wag vir die medikasie om te werk."
Kristian se ouers en ouma is vol vertroue en dat hy sal herstel. "Hy is in goeie hande hier by die hospitaal en die personeel wat na hom omsien is wonderlik. Met God is alles moontlik en ons kan net vir mense vra om saam met ons te bid, vir Kristian, die hospitaalpersoneel en die Vos-gesin."
Herman sê hulle koester geen kwade gevoelens teen die Vos-egpaar óf die leeu nie. "Cor-hulle neem dit baie ernstig op en gaan deur net so 'n moeilike tyd. Hulle benodig ook gebede en nie verwyte nie. Ons wil ook nie hê die leeu moet van kant gemaak word nie."
Hy sê met Strydom gaan dit onder omstandighede goed. "Sy is nog getraumatiseerd, maar positief. Ons is so bly sy was daar. Haar dapperheid het ons seun se lewe gered."
Mag God hierdie seuntjie aanraak en genees. Baie sterkte aan die twee gesinne wat deur hierdie trauma gaan. Ek glo en vertrou dat Kristian volkome sal herstel. Ons bid vir jul.
Wanneer gaan mense begin besef dat wilde diere wild is? Leeus hoort in elk geval nie in hokke nie. Hulle moet hulle lewe in vryheid deurbring. Een of ander tyd raak hierdie diere gefrusteerd met hulle omstandighede en dis die gevolg. Sterkte aan die familie.
Ouma, Tannie Adri en oom Herman ek wens ek was daar om jul by te staan maar weet ek dink aan jul elke sekonde en ek hou aan bid vir my Neefie ek weet hy sal mooi herstel